Skikkingsooreenkoms nie nagekom nie,wat staan my te doen? - Jy en die RegJy en die Reg
Tuis › Artikels › Arbeidsreg › Skikkingsooreenkoms nie nagekom nie,wat staan my te doen?
Skikkingsooreenkoms nie nagekom nie,wat staan my te doen?
Ek en my vorige werkgewer het ʼn skikking by die Kommissie vir Versoening, Bemiddeling en Arbitrasie (KVBA) bereik, maar dit word nie nagekom nie. Wat staan my nou te doen?
Indien ʼn werkgewer nie die skikking nakom nie, moet ʼn aansoek by die KVBA gebring word om die skikkingsooreenkoms ʼn arbitrasietoekenning ingevolge artikel 142A van die Wet op Arbeidsverhoudinge, (No. 66 van 1995) (WAV) te maak.
Nadat die skikking ʼn arbitrasiebevel gemaak is, moet daar ingevolge artikel 143 van die WAV gehandel word. Die artikel maak daarvoor voorsiening dat die arbitrasietoekenning deur die direkteur van die KVBA gesertifiseer word. Dit word in ooreenstemming met artikel 143(3) van die WAV gedoen.
Sodanige aansoek word gebring deur vorm LRA 7.18 te voltooi. Die vorm is op die KVBA se webwerf beskikbaar. ʼn Afskrif van die arbitrasietoekenning moet by die voormelde vorm aangeheg word. Die werknemer moet ook ʼn verklaring aflê waarin bevestig word dat die arbitrasietoekenning op die werkgewer beteken is. Bewys van sodanige betekening moet by die verklaring aangeheg word. Die betekening kan per e-pos, faks of per hand plaasvind. Dit is om te bewys dat die werkgewer kennis dra van die arbitrasietoekenning. Verder moet die verklaring ook die bewering bevat wat noem dat die werkgewer versuim het om aan die vereistes van die arbitrasietoekenning te voldoen.
Die direkteur sal daarna die arbitrasietoekenning sertifiseer en ook ʼn lasbrief vir eksekusie uitreik wat aan die relevante balju oorhandig moet word vir betekening. Die balju sal dan ʼn inventaris van alle roerende bates opstel wat op eksekusieveiling verkoop kan word om die fondse te kry om die arbitrasietoekenning na te kom.
Hierdie proses is slegs van toepassing op ʼn skikkingsooreenkoms wat die betaling van ʼn geldbedrag daarstel.